CELEX: 32007R1517
Language: lv
Date: 2007-12-19
Title: Komisijas Regula (EK) Nr. 1517/2007 ( 2007. gada 19. decembris ), ar ko groza Padomes Regulas (EEK) Nr. 2092/91 III pielikumu attiecībā uz atkāpi saistībā ar bioloģisku un nebioloģisku barības ražošanas līniju nodalīšanu

20.12.2007   
            
            
               LV
            
            
               Eiropas Savienības Oficiālais Vēstnesis
            
            
               L 335/13
            
         
      KOMISIJAS REGULA (EK) Nr. 1517/2007
   (2007. gada 19. decembris),
   ar ko groza Padomes Regulas (EEK) Nr. 2092/91 III pielikumu attiecībā uz atkāpi saistībā ar bioloģisku un nebioloģisku barības ražošanas līniju nodalīšanu
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Padomes 1991. gada 24. jūnija Regulu (EEK) Nr. 2092/91 par lauksaimniecības produktu bioloģisku ražošanu un norādēm par to uz lauksaimniecības produktiem un pārtikas produktiem (1) un jo īpaši tās 13. panta otro ievilkumu,
   tā kā:
   
               (1)
            
            
               Regulas (EEK) Nr. 2092/91 III pielikuma E daļas 3. punkta otrajā daļā paredzēta atkāpe no pienākuma pilnībā nodalīt visu aprīkojumu, ko izmanto vienībās, kurās sagatavo barības maisījumus, uz kuriem attiecas Padomes Regula (EEK) Nr. 2092/91, no aprīkojuma, ko izmanto, sagatavojot barības maisījumus, uz kuriem neattiecas minētā regula. Šīs atkāpes termiņš beidzas 2007. gada 31. decembrī.
            
         
               (2)
            
            
               Pieredze liecina, ka uzņēmēji plaši piemēro šo atkāpi. Izmantojot vienu un to pašu ražošanas līniju gan bioloģiskai, gan nebioloģiskai barības ražošanai atšķirīgos laikos, ir jāveic attiecīgi tīrīšanas pasākumi, lai nodrošinātu bioloģiskās barības ražošanas integritāti. Ir pierādīts, ka šādi pasākumi var būt efektīvi, ja tie tiek veikti stingrā uzraudzībā.
            
         
               (3)
            
            
               18. pantā Padomes 2007. gada 28. jūnija Regulā (EK) Nr. 834/2007 par bioloģisko ražošanu un bioloģisko produktu marķēšanu un par Regulas (EEK) Nr. 2092/91 (2) atcelšanu paredzēts, ka pārstrādātas bioloģiskas barības ražošana jānodala no pārstrādātas nebioloģiskas barības ražošanas laikā vai vietā.
            
         
               (4)
            
            
               Tādēļ ir lietderīgi pagarināt atkāpi, līdz 2009. gada 1. janvārī stājas spēkā Regula (EK) Nr. 834/2007.
            
         
               (5)
            
            
               Tādēļ attiecīgi ir jāgroza Regula (EEK) Nr. 2092/91.
            
         
               (6)
            
            
               Šajā regulā paredzētie pasākumi atbilst ar Regulas (EEK) Nr. 2092/91 14. pantu izveidotās komitejas atzinumam,
            
         IR PIEŅĒMUSI ŠO REGULU.
   1. pants
   Regulas (EEK) Nr. 2092/91 III pielikuma E daļas 3. punkta otrajā daļā datumu “2007. gada 31. decembrim” aizstāj ar datumu “2008. gada 31. decembrim”.
   2. pants
   Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2007. gada 19. decembrī
      
         
            Komisijas vārdā —
         
            Komisijas locekle
         
         Mariann FISCHER BOEL
         
      
   
   
      (1)  OV L 198, 22.7.1991., 1. lpp. Regulā jaunākie grozījumi izdarīti ar Komisijas Regulu (EK) Nr. 1319/2007 (OV L 293, 10.11.2007., 3. lpp.).
   
      (2)  OV L 189, 20.7.2007., 1. lpp.